**66**

**ŞANLI ZƏFƏR YOLUMUZ**

Mən soyuq uzaq şimalda-Rusiya ölkəsində, dahi Puşkinin, Lermantovun, Tolstoyun vətəni olan diyarda, ağcaqayın qovaq, küknar ağaclarının sahil boyu sıralandığı bir çayın yaxınlığındakı kənddə dünyaya göz açmışam. Qarlı, çovğunlu uzun qış gecələrində külək vahiməli vıyıltısı ilə qapını, pəncərələri yalayarkən isti rus sobasının yanında anamın qucağına sığınar, onun şirin nağıllarına qulaq asardım. O, həm də atamın doğulduğu, günəşin qızıl şəfəqlərinin yer üzünə bol-bol səpələndiyi, çayların şəlalələrin coşub çağladığı, füsunkar təbiətin min bir ahənglə cilvələndiyi cənnət bir məmləkətdən bəhs edərdi. Elə bir məmləkət ki, oranın torpağı bərəkətli, musiqisi ecazkar, insanları mərd, ədalətsevər, humanist, müdrik, şair ruhludur. Elə bir məmləkət ki, qəhrəmanları da çoxdur, istedadları da, dühaları da.

Sonra təhsil almaq, ata vətənimi tanımaq, dilini öyrənmək üçün Azərbaycana gəldim. Nənəmin himayəsində yaşayaraq ilk təhsilimi almaq üçün orta məktəbə qəbul olundum.

İllər ötdükcə etdiyim zəngin mütaliə, ətrafımdakı qaynayıb qarışdığım sosial mühit və məktəbdəki sevimli müəllimlərimin sayəsində, bir də oyanmış genetik yaddaşıma minnətdar olaraq hiss etdim ki, mən bütün ruhumla, qəlbimlə bu torpağın, bu yerlərin qızıyam. Bu xalqın sevincinə şad, kədərinə məyus oldum. Qarabağ nisgili mənim də dərdimə çevrildi.

Məktəbdə ən çox sevdiyim dərslərdən biri də tarix oldu. Tariximizi, xüsusi ilə də Xalq cümhuriyyəti, müstəqillik tariximizi ətraflı öyrənməyə səy göstərdim. Bu gün qürurla 20 faizədək torpağımızı 30 ilə yaxın bir müddətdə işğalda saxlayan mənfur düşmən üzərində qalibiyyət sevincini yaşadığımız dönəmdə bizi bu şanlı zəfər aparan yolu araşdırmağa çalışacağam.

Ötən əsrin 90-cı illərinin əvvəli ölkəmizdə hökm sürən hakimiyyət davası, qeyri sabitlik torpaqlarımızın iyirmi faizinin işğalı, bir milyonluq qaçqın ordusunun yaranması ilə nəticələndi. Xalqımızın xilaskar oğlu, Ulu öndərimiz Heydər Əliyevin 1993-cü il iyunun 15-də hakimiyyətə gəlişindən sonra güc toplamaq, ordu quruculuğu aparmaq məqsədi ilə 1994-cü il may ayının 12-də cəbhədə atəşkəs elan olundu.

Münaqişəni siyasi yolla həll etmək, sülh danışıqlarına nail olmaq üçün ATƏT-in Minsk qrupuvasitəçilik göstərib masa arxasına keçsə də 26 illik bir müddət ərzində bu danışıqlardan heç bir nəticə hasil olmadı. Əksinə, düşmən daima cəbhə xəttində atəşkəsi pozur, təxribatlar törədirdi.

2016-cı il aprel və 2020-ci il iyul ayında Ermənistan cəbhə xəttində hücuma cəhd göstərsə də ölkəmizin artıq formalaşmış hünərvər ordusu düşmənin layiqli cavabını verdi. Əks-hücum əməliyyatı aparan hissələrimiz mühüm mövqelərə sahib oldu. Lələtəpə kimi yüksəklik alındı, Cocuq Mərcanlı kəndinin təhlükəsizliyi təmin olundu. Bu böyük qayıdışın başlanğıcı idi.

Aprel döyüşlərində əsgər xalqın və dövlətin arxasında olduğunu gördü. Həm də yalnız təlimlərdə möhkəmlənən ordu öz gücünü sınadı və inandı. Bu döyüşlər onu da göstərdi ki, torpaqlarımız heç də danışıqlar yolu ilə qaytarılmayacaqdır. Dörd günlük aprel döyüşləri 44 günlük vətən müharibəsinin açarı oldu. Bir də o qənaətə gəlindi ki, düşmən tərəfi bu hərbi münaqişəni beynəlxalq müstəviyə çəkmək istəyir. Lakin Azərbaycan tərəfinin siyasi iradəsi buna imkan vermədi.

Tovuz istiqamətində törədilən təxribat Ermənistanın Azərbaycan qarşı növbəti dəfə müharibəyə hazırlaşdığına əyani sübut idi. General Polad Həşimovun və bir neçə digər hərbiçinin həlak olması erməni qudurğanlığından cana doymuş xalqın böyük etirazına səbəb oldu və düşmənin cəzalandırılması tələbi ilə küçələrə çıxıb “Milli Orduya dəstək” mitinqi keçirildi.

Ermənistan silahlı qüvvələri növbəti dəfə 2020-ci ilin 27 sentyabrında səhər saat altıda Tərtər, Ağdam, Füzuli, Cəbrayıl rayonlarının yaşayış məntəqələrini atəşə tutdu, dağıntılar, ölən və yaralananlar oldu. Bu insidentdən dərhal sonra Silahlı Qüvvələrin Ali Baş Komandanı, ölkə Prezidenti cənab İlham Əliyevin əmri ilə şanlı ordumuz əks hücuma keçdi, “Dəmir yumruq” əməliyyatına başladı.

2

44 günlük bu Vətən müharibəsində rəşadətli Azərbaycan əsgərlərinin döyüşlərdə göstərdiyi misilsiz qəhrəmanlığı hünəri dünyanı heyrətə saldı. Xalqımızın bu haqq, ədalət davasının elə ilk günlərindən başlayaraq düşmənin hava hücumundan müdafiə sistemi, onlarla zirehli texnikası, hərbi sursatı və canlı qüvvəsi məhv edildi. Bu dünyanın hərb tarixində yeni bir dövr idi. O günlərdə cəbhədə ardı- ardına qazanılmış uğurlarımızın sevincindən ilhamlanaraq yazdığım bir şeirin kiçik bir hissəsini sizə təqdim etmək istəyirəm.

Zaman gəldi, Hərb meydanı

Ər oğullar yeridir

Ataların ruhu ölmür,

Övladlarda dirilir

Mənfur yağı bu meydanda

İndi bizlə baş-baş

Dünya şahid haqq uğrunda

Bu müqəddəs savaşa

Şanlı ordum zəfər çaldı

Şərə quyu qazıldı

Yeni əsrin ən qüdrətli

Hərb tarixi yazıldı

Bəli müharibənin elə ilk günlərindən cəbhədən xoş xəbərlər gəlməyə başladı. Oktyabrın 4-də Cəbrayıl şəhəri və bir neçə kənd, 17-də isə Füzuli şəhəri düşmən tapdağından azad edildi. Ermənilərin keçilməz hesab edərək çox güvəndikləri “Ohanyan səddi” hünərvər əsgərlərimiz tərəfindən darmadağın edildi. Ermənilərin yaratdıqları məğlubedilməz ordu mifi yox oldu. Oktyabrın 20-də Zəngilan, beş gün sonra isə Qubadlı rayonu işğaldan azad edildi.

Növbəti istiqamət ölkə rəhbərimizin alınmasına xüsusi önəm verdiyi Qarabağımızın incisi, qədim musiqi və mədəniyyət mərkəzi Şuşa idi. Düşmən tərəfindən Şuşa iki min nəfərlik əsgəri qüvvə ilə müdafiə olunurdu. Bizim xüsusi təyinatlılar isə cəmi 400 nəfərlik dəstə ilə sıldırım qayalara dırmaşaraq şəhərə daxil oldular .Düşmən əsas yolla nəzarət edir, bu istiqaməti ağlına belə gətirmirdi. Cəsur əsgərlərimiz isə məharətlə onların arasına sızaraq əlbəyaxa döyüşdə mənfur yağını darmadağın etdi. Bəli, Qarabağın döyünən ürəyi Şuşa 28 illik işğaldan sonra öz azadlığına qovuşdu və bu xalqımızın düşmən üzərində yalnız hərbi deyil, həm də mənəvi qələbəsi oldu. Müzəffər Ali Baş Komandan İlham Əliyev 2020-ci il noyabrın 8-də Şəhidlər Xiyabanından Azərbaycan xalqına etdiyi müraciətində böyük qürur və sevinc hissi ilə deyib: “Əziz Şuşa, sən azadsan ! Əziz Şuşa, biz qayıtmışıq ! Əziz Şuşa, biz səni dirçəldəcəyik ! Şuşa bizimdir ! Qarabağ bizimdir ! Qarabağ Azərbaycandır !

Xalqımız bu şad xəbəri böyük coşqu ilə bayram etdi : Şuşanın azad edilməsi vətən müharibəsinin sonrakı taleyini də həll etdi.

2020-ci il noyabrın 9-dan 10-na keçən gecə Rusiya- Azərbaycan – Ermənistan üçtərəfli bəyanat imzaladı, hərbi əməliyyatlar dayandırıldı . Bəyanat Azərbaycanın tam qələbəsini, Ermənistanın hərbi kapitulyasiyasını rəsmiləşdirən sənəd idi. Bəyanatda işğalçı ölkə qoşunlarını Azərbaycan ərazisindən çıxaracağını, Ağdam, Kəlbəcər, Laçından çəkiləcəyini və s. öz öhdəsinə götürdü. Beləliklə, 44 günlük Vətən müharibəsində müzəffər Azərbaycan ordusu Ali Baş Komandan tərəfindən qarşıya qoyulmuş bütün vəzifələri layiqincə yerinə yetirərək yüksək qəhrəmabnlıq nümunələri göstərdi və qələbə çaldı. Azərbaycan ordusu regionda ən güclü ordu olduğunu sübut etdi. Dünya XXI əsrdə müharibə aparmağın, “Azərbaycan variantını” kəşf etdi.

Vətən müharibəsi Ali Baş Komandan ̶ Xalq ̶ Ordu birliyini özündə əks etdirən və düşməni lərzəyə salan əzəmətli qüvvəyə çevrildi. Azərbaycan Respublikasının Prezidenti cənab İlham Əliyev isə tariximizə xilaskar dövlət başçısı və müzəffər bir sərkərdə kimi daxil oldu.

Şanlı Zəfərin əldə olunmasında bizə mənəvi dəstək olan bir sıra dövlətlərin, xüsusilə qardaş Türkiyə Cümhuriyyətinin və onun Prezidenti Rəcəb TayyibƏrdoğanın böyük xidmətləri vardır. Müharibənin zəfərlə başa çatmasında isə əsas pay rəşadətli, cəsur, qorxubilməz, əsl vətənpərvər olan Azərbaycan əsgərinin üzərinə düşür. O əsgər ki, vətənin bütövləşməsi, torpaqlarımızın azad olunması uğrunda döyüşlərə sevinərək, gülə-gülə atıldı, bu yolda şəhadətə ucalmağı şərəf saydı. Qarabağ zəfərinə həsr etdiyim bir şeirimdə dediyim kimi :

Bu müqəddəs savaş, bu haqq davası,

Bir də ilahinin ədaləti var.

İti qovan kimi qovdu yağını

O aslan ürəkli igid oğullar.

Xalqımız şəhidlərinin xatirəsini həmişə əziz tutacaq, bütövləşən vətənimizin hər açılan nurlu sabahları üçün onlara minnətdar olacaqdır.

Ey Şəhidim!

Həyat qədər

Ən dəyərli nemətini

Vətəninə fəda etdi,

fərqindəyik

Siz ölmədiz,

Qəlbimizdə bir əbədi məskən saldız,

Siz bizləsiz,

biz sizləyik.

Qarşınızda bir əbədi təzimdəyik!

2020-ci il dekabrın 10-da Bakıda keçirilən “Zəfər paradı” bir daha qürur günümüzə çevrildi. Bu möhtəşəm paradda dövlət rəhbərimiz cənab İlham Əliyevlə yanaşı Türkiyə Prezidenti Rəcəb TayyibƏrdoğan da iştirak etdi.

Azərbaycan Respublikası Prezidentinin müvafiq Fərmanları ilə bundan sonra hər il 27 sentyabr Anım günü, 8 noyabr tarixi isə “Zəfər günü” kimi qeyd ediləcək.

İnşa yazımı bitirib qələmi qoyanda gecənin əriyib tükəndiyini, pəncərəmdəm gözəl bir yaz səhərinin açıldığını görürəm. Güllərin, çiçəklərin xoş ətrinə ,bülbüllərin şaqraq cəh -cəhinə bələnmiş baharda Şanlı Zəfərimizdən sonra sanki qəlblərimiz daha rahat döyünür,həyat daha gözəl görünür.Bu xoşbəxt günlər üçün Şəhidlərimizin ruhu qarşısında baş əyir,qazilərimizə can sağlığı arzulayır,müdrik ,müzəffər,Ali Baş Komandanımız,ölkə rəhbərimiz İlham Heydər oğlu Əliyevlə fəxr edir,xalqımıza mənəvi dəstək olan dostlarımıza minnətdarlıq bildiririk.